b'\n_START_ARTICLE_\nConjectures and Refutations\n_START_PARAGRAPH_\nConjectures and Refutations: The Growth of Scientific Knowledge (\xc2\xabFormodninger og gjendrivelser. Veksten av vitenskapelig kunnskap\xc2\xbb) er en bok av den \xc3\xb8sterriksk-britiske filosofen Karl Popper (1902\xe2\x80\x931994). Boka kom ut p\xc3\xa5 forlaget Routledge (London) i 1963 og inneholder 21 av hans artikler og foredrag fra tidsrommet 1940 til 1960. Tre av disse var tidligere upublisert._NEWLINE_Bokas kapitler er organisert i to deler som heter hhv. \xc2\xabConjectures\xc2\xbb og \xc2\xabRefutations\xc2\xbb. Dette er n\xc3\xb8kkelordene i Poppers kritisk-rasjonalistiske vitenskapsteori, siden vitenskapelig fremskritt if\xc3\xb8lge Popper skjer ved \xc3\xa5 sette frem dristige antageler (formodninger, hypoteser) og pr\xc3\xb8ve \xc3\xa5 motbevise (gjendrive, falsifisere) disse. Flere av kapitlene i boka er via til nettopp vitenskapsteori, ved at Popper delvis forbedrer sine tidligere metoder (slik han hadde beskrevet dem i Logik der Forschung) og delvis im\xc3\xb8teg\xc3\xa5r kritikk og misforst\xc3\xa5elser. Blant annet modererer han sitt tidligere syn p\xc3\xa5 metafysikk ved \xc3\xa5 vise at ogs\xc3\xa5 metafysiske utsagn kan v\xc3\xa6re, om enn ikke falsifiserbare, s\xc3\xa5 i hvert fall kritiserbare, og dermed v\xc3\xa6re tilgjengelig for forbedring (kap.\xc2\xa08)._NEWLINE_Andre kapitler videreutvikler de sosialfilosofiske ideene som han begrunna i The Open Society and its Enemies (spesielt kap. 4, 16, 17). Et tredje tema som dekkes i boka er sinnsfilosofi, i og med at Popper her for f\xc3\xb8rste gang skisserer sine tanker rundt opphavet til spr\xc3\xa5k og bevissthet, som han mente st\xc3\xa5r i en tett sammenheng (kap. 4, 12\xe2\x80\x9314). Til slutt omfatter boka ogs\xc3\xa5 noen filosofihistoriske kapitler (kap. 5\xe2\x80\x937)._NEWLINE_Popper reviderte og utvida boka flere ganger, sist i 1989. Revisjonene bestod bare i mindre korreksjoner, og utvidelsene skjedde i form av appendiks (fem var med i f\xc3\xb8rsteutgava, den sjette ble tilf\xc3\xb8yd i 1965, den sjuende til niende i 1969 og den tiende i 1989). Boka er oversatt til tolv spr\xc3\xa5k.'